Élménybeszámoló

Szakmai gyakorlat Bécsben

Régóta elég szoros kapcsolat fűz a német nyelvhez, így biztos voltam benne, hogy egyszer német nyelvterületre szeretnék Erasmussal kimenni. A választásom Bécsre esett, annak hatalmas előnyével, hogy abszolút belátható távolságra van Budapesttől.

A szakmai gyakorlati helyem kiválasztásakor roppant nagy szerencsém volt, ugyanis a magyar ügyvédnő, akinek akkoriban dolgoztam említette, hogy Erasmussal kint dolgozott egy bécsi ügyvédi irodában, én pedig kaptam az alkalmon és megkérdeztem, hogy fel tudná-e esetleg venni velük a kapcsolatot. A kapcsolatfelvétel sikeres volt és már csak az Erasmus megpályázása volt hátra, amit sikeresen meg is kaptam.

Mivel az irodánál nem kaptam fizetést és az albérletárak eléggé magasak Bécsben, úgy döntöttem a szállásnak egy alternatív módját próbálom ki, így a workaway-t választottam.

A workaway egy olyan quasi szállásadó portál, ahol meghatározott órányi önkéntes munkáért cserébe szállást és ételt kaphatok. Nehezen, hosszas keresgélés után, de végül megtaláltam egy idősebb hölgyet, akivel megállapodtam, hogy a kertben és a házimunkában fogok segíteni. Az irodában nagyon baráti munkaidőm volt, így reggel, este és hétvégén belefért a segítés a szállásért és ételért cserébe. Nem mondom, hogy egyszerű volt, sokszor nagyon fáradtam dőltem be az ágyba, mind a fizikai mind a szellemi megterhelés miatt, de utólag is ezt választanám.

Az így megspórolt pénzen nagyon sokat tudtam utazni Ausztriában, elsősorban Niederösterreich tartományban, ugyanis egy szuper lehetőségnek a Niederösterreich kártyának köszönhetően közel 300 látványosságot lehet megnézni. Így sokszor péntekenként vagy hétvégén a munka végeztével olyan helyekre juthattam el, mint a Prater óriáskereke, sajtmúzeum, vidrapark, élménykert, uszoda, monostorok stb.

Az élet Ausztriában, ahogyan az előre sejthető magyar viszonylathoz képest nagyon drága. Ahol jelentős a különbség az a pékáru vagy a húsok. De a zöldség, gyümölcs is nagyságrendekkel többe kerül, mint itthon. Talán akkor jár a legjobban az ember, ha át se számolja, mennyit adott ki egy- egy bevásárlás alkalmával. Viszont azt tegyük hozzá, hogy az élelmiszerek minősége is jobb, mint itthon: minőségi tej, teljes kiőrlésű pékáruk stb.

A közlekedésnél sajnos nem tudtam igénybe venni diákkedvezményt, így egy havi bécsi tömegközlekedési bérlet 50 euroba került, emellett én vonattal is közlekedtem, mivel a szállásom nem közvetlenül Bécsben volt. A vonatra viszont nagyon kedvezményes módon Sommerticketet tudtam venni, ami egész Ausztria területére érvényes az ÖBB járataira.

A munkahelyemen nagyon sokat fejlődtem mind nyelvileg, mind szakmailag. A napi munka során már az első naptól fogva bírósági döntéseket tanulmányoztam. Ennek kapcsán meg kellett ismerkednem az osztrák jogi adatbázisokkal és kereső fórumokkal.

Megtanultam hogyan épülnek fel a különböző döntések, mit jelentenek az egyes rövidítések és egyre nagyobb rutinnal találtam az ügyhez kapcsolódó releváns jogi határozatot, vagy végzést.

Az ügyvédi irodában lehetőségem volt minden iratba betekinteni.

A kint eltöltött két hónap során meg tudtam ismerni Bécs sokszínűségét, osztrák szempontból nézni összefonódó történelmünket és betekintést nyerhettem a bécsi kultúrába is.

Bécs és úgy összeségében Ausztria konyhaművészete nem igazán nyűgözött le, és meglepő módon sok olyan ételt tulajdonítanak sajátjuknak, amelyet mi is. (például a rétest vagy a kürtöskalácsot)

Összességében egy élménydús és tanulságos nyarat tölthettem el Bécsben, életre szóló ismeretségeket kötve, világosabb tervekkel.

